Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: arra a rendőrségről szóló 1994. évi XXXIV. törvény (Rtv.)
Paragraph Index: 935

2. A Nyilatkozat-tervezet III. fejezetében feltüntetett adatok (amelyek egyébként a korábbi változatban nem szerepeltek), továbbá a Pénzügyminisztérium igényei alapján elkészített kiegészítő adatlapok — a kiadások részletezésére szolgáló táblázatokon kívül — nem felelnek meg az adatvédelmi törvény előírásainak, mert egyrészt sértik a célhoz kötöttség elvét, másrészt az igényelt adatok nemcsak az adózó polgárra vonatkoznak. Az adózóval közös háztartásban élők eltartására, foglalkoztatására, illetve társadalombiztosítási ellátására, az adózó által használt lakóingatlan típusára, a lakáshasználat jogcímére, a lakás hasznos alapterületére, az egyéb ingatlanokra vonatkozó részletes adatok, a járművek műszaki adatai inkább tekinthetők egy statisztikai-, esetleg egy vagyonfelmérésnek, mint az adózás rendjéről szóló törvényben meghatározott — „az adóévben szerzett összes jövedelem (bevétel) felhasználásáról (kiadásáról, ráfordításáról, befektetéséről), továbbá annak forrásairól” szóló — nyilatkozatnak.” Augusztus elején kérte meg az Adatvédelmi Biztos Irodája a Nyilatkozat végleges változatát az APEH-től, miután a sajtó érdeklődése nyomán ismertté vált, hogy azokat napokon belül postázzák az „aluladózó” polgároknak. Az érintett polgároknak megküldött Nyilatkozat annyiban tér el a június elején véleményezett tervezettől, hogy a kiegészítő adatlapokról lekerültek a lakás-, épület-, építmény-, valamint a földingatlanok használatának jogcímére vonatkozó adatok. Az ajánlás véglegesítése előtt — a Nyilatkozattal összefüggő kérdések áttekintésére — az adatvédelmi biztos munkatársai és a Pénzügyminisztérium, valamint az APEH illetékes vezetői konzultációt folytattak. III. A Nyilatkozat jogi megalapozottsága A Magyar Köztársaság Alkotmánya 70/I. §-a szerint: „A Magyar Köztársaság minden állampolgára köteles jövedelmi és vagyoni viszonyainak megfelelően a közterhekhez hozzájárulni.” A nyilatkozattételre való felhívásra, annak formájára, valamint a nyilatkozat nyomán folytatandó adóeljárásra a jogi felhatalmazást az adóhatóság számára az adózás rendjéről

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes